
KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2015. május 27-i ülésére)


TÁRGY: 	A KISKŐRÖS, ÁRPÁD UTCA 8. SZÁM ALATTI IRODAHELYISÉG INGYENES HASZNÁLATBA ADÁSA AZ ÁLLAMPUSZTAI ORSZÁGOS BÜNTETÉS-VÉGREHAJTÁSI INTÉZET RÉSZÉRE


Dr. Füzesi Viktor bv. ezredes, intézetparancsnok kérelmet nyújtott be Kiskőrös Város Polgármesterének címezve annak érdekében, hogy Kiskőrös Város Önkormányzata biztosítson helyiséghasználatot az Állampusztai Országos Büntetés-végrehajtási Intézet (a továbbiakban: Állampusztai Országos Bv. Intézet) számára.

Intézetparancsnok a kérelmében előadta, hogy az Állampusztai Országos Bv. Intézet alkalmazásában álló bv. pártfogó felügyelő tevékenységéhez kapcsolódóan – a feltételes szabadságra bocsátás mellett elrendelt vagy fennálló pártfogói felügyelet – annak eredményes ellátása érdekében lenne szükséges a helyiséghasználat biztosítása. Az irodahelyiséget páros hetek keddi napján 8-12 óráig vennék igénybe.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak szerint a nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az Nvtv. 11.§ (10) bekezdésében foglaltak alapján a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. A hasznosításra irányuló szerződés határozatlan vagy legfeljebb 15 éves határozott időre köthető, amely időszak egy alkalommal legfeljebb 5 évvel meghosszabbító abban az esetben, ha a hasznosításra jogosult valamennyi kötelezettségét szerződésszerűen, késedelem nélkül teljesítette. E bekezdés szerinti korlátozás nem vonatkozik az állammal, költségvetési szervvel, önkormányzattal vagy önkormányzati társulással kötött szerződésre.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) számú önkormányzati rendeletének 27.§ (4) bekezdésében foglaltak szerint az önkormányzati vagyon használati, hasznosítási jogának ingyenes átengedésére – az átengedés időtartamától függetlenül – értékhatár nélkül, a nemzeti vagyonról szóló törvényben foglaltakra figyelemmel a Képviselő-testület jogosult.

A fentiekre tekintettel javaslom, hogy a Képviselő-testület az Állampusztai Országos Bv. Intézet részére a pártfogói tevékenység eredményes ellátása érdekében adja ingyenes használatba a Kiskőrös belterületi 2481. hrsz-on nyilvántartott, természetben 6200 Kiskőrös, Árpád utca 8. szám alatt lévő ingatlanban található, 8,85 m2 alapterületű irodahelyiséget meghatározott, 1 éves időtartamra, 2015. június 1. napjától 2016. május 31. napjáig.


Kiskőrös, 2015. május 18.

	
										Domonyi László sk.

HATÁROZAT-TERVEZET


Kiskőrös Város Önkormányzatának Képviselő-testülete
1. egyetért azzal, hogy az Önkormányzat az Állampusztai Országos Büntetés-végrehatási Intézet részére határozott, 2015. június 1. napjától 2016. május 31. napjáig terjedő időtartamra, a pártfogó felügyelői tevékenység ellátásának céljára ingyenesen használatba adja az önkormányzati tulajdonú, Kiskőrös belterületi 2481. hrsz-on nyilvántartott, természetben 6200 Kiskőrös, Árpád utca 8. szám alatt lévő ingatlanban található, 8,85 m2 alapterületű irodahelyiséget.
1. felhatalmazza a polgármestert a határozat-tervezet mellékletét képező haszonkölcsön-szerződés megkötésére.

Felelős:	polgármester
Határidő:	azonnal és értelemszerűen

